Ja äbu, geschter hensch gwählt und ds Resultat isch gar nid eso schlimm üsacho, wienich zersch gmeint hä: D'Enhedslisten het iru Sitza gibhaltut, d'Venstre vam altu und nöi Präsi het sche verloru, aber es längt ne glich ohni Ny Alliance fer d Mehrheit… allerdings mit genau 90 fra 179 Mandat und dasch eso knapp wie nummu megli und der Grund warum ich mit dem güet cha läbu: D Regierig *müess* nämli mit de Linggu zämuschaffu, willsch sälber z'wenig sind, fer sicheri Abschtimmige z'hä. Dasch doch emal en güeti Nachricht!   Meh güets git's fer d SF (Socialistisk Folkeparti) - di hent bi dische Wahle so vill Sitza gigwunnu wie suschter no nid. Da gratulieri doch va Härzu. Wer irum Präsi, dum Villy Søvndal (ja, der heisst wirkli Schlaftal   ), schomal züeglosut het, weiss warum. Der het gitscheggt, wie wichtig Charisma isch… und dass öi ohni Angschtmacheri geit. Güet gmacht, Kamerad!   Zum Schluss wellti grad no d  NZZ va hittu korrigieru: Der Anders Fogh schaffut sehr wahrschinli NID mit der Ny Alliance zämu - öi we das im Vorderhand es hechers Meh gäbi. Der Naser Khader isch im appa eifach z'grossus Risiko, dum chlinu Anders-Sicherheitsfanatiker (mu chenti besch si und mu Hossuschisserli sägu, aber dass truwti mi nid öffentlich). Wie ds  dänisch Fernseh hittu morgu vor de sägschä seit, will der Anders zwar mim Naser verhandlu, aber ob der im wirkli Verhandlingsmacht git oder mu nummu es entwäder/oder abietut, isch fraglich dücht mich. Will eso richtig iner Regierig wellunsch d Ny Alliance appa nid wägs der Dansk Folkepari: Das gäbi nämli wahrschinli es rächts Pulverfass mit dem und der Pia Kjærsgaard zämu… das gsehwer ja iner Schwiiz reglmässig mit dum Blocher wa gägs di Calmy-Rey schiessut. Schtellet che jetz vor, we di Calmy-Rey würdi zrug schiessu. Huiuiui, dassi weri es Fäscht!